97/289/YUTP: Yhteinen toiminta, 29 päivältä huhtikuuta 1997, jonka neuvosto on hyväksynyt Euroopan unionista tehdyn sopimuksen J.3 artiklan perusteella Euroopan unionin avustusohjelman perustamisesta palestiinalaishallinnon tukemiseksi sen pyrkimyksissä tukahduttaa valvonnassaan olevilta alueilta peräisin oleva terroristitoiminta



Virallinen lehti nro L 120 , 12/05/1997 s. 0002 - 0003



YHTEINEN TOIMINTA, 29 päivältä huhtikuuta 1997, jonka neuvosto on hyväksynyt Euroopan unionista tehdyn sopimuksen J.3 artiklan perusteella Euroopan unionin avustusohjelman perustamisesta palestiinalaishallinnon tukemiseksi sen pyrkimyksissä tukahduttaa valvonnassaan olevilta alueilta peräisin oleva terroristitoiminta (97/289/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen J.3 ja J.11 artiklan, ottaa huomioon 21 ja 22 päivänä kesäkuuta 1996 Firenzessä kokoontuneen sekä 13 ja 14 päivänä joulukuuta 1996 Dublinissa kokoontuneen Eurooppa-neuvoston antamat julistukset, sekä katsoo, että neuvoston 1 päivänä lokakuuta 1996 antamassa julistuksessa ilmaistaan Euroopan unionin olevan valmis osallistumaan aktiivisesti Lähi-Idän rauhanprosessin edistämiseen aluetta koskevien etujensa mukaisesti ja sen tähän mennessä rauhanprosessiin antaman merkittävän panoksen mukaisesti, ja neuvosto vahvisti 20 päivänä tammikuuta 1997 Euroopan unionin pyrkivän jatkamaan aktiivista osaansa rauhanprosessin edistämisessä ja vahvistamisessa, ON HYVÄKSYNYT TÄMÄN YHTEISEN TOIMINNAN: 1 artikla 1. Perustetaan kolmen vuoden ajaksi Euroopan unionin avustusohjelma, jäljempänä `ohjelma`, tarkoituksena tukea palestiinalaishallintoa sen pyrkimyksissä tukahduttaa valvonnassaan olevilta alueilta peräisin oleva terroristitoiminta ja avustaa siihen liittyvien palestiinalaishallinnon rakenteiden luomisessa. 2. Ohjelman tavoitteena on tukea palestiinalaishallinnon mahdollisuuksia terrorismin tukahduttamisessa ja auttaa rauhanprosessin ylläpitämisessä sekä antaa asianomaisille turvallisuus- ja poliisiviranomaisille kattavaa tietoa niiden toimintaan palestiinalaisviranomaisten hallinnassa olevilla alueilla liittyvistä ihmisoikeuksien periaatteista. 3. Ohjelma käsittää seuraavat osa-alueet: valvonta-, etsintä- ja kuulustelutekniikkoja koskeva koulutus, rikostekniseen tutkimukseen kykenevän teknisen tutkimustoimiston perustaminen, toimintaan osallistuvien turvallisuus- ja poliisiviranomaisten päällystön koulutus terroritekoja koskevan yhteistyön ja tehokkaan toiminnan aikaansaamiseksi sekä eri yksilöiden ylemmän päällystön avustaminen hallinnon tehostamisessa. Ohjelmaa täydennetään ihmisoikeuskoulutuksen, laitteistojen ja palvelujen toimittamisen, tietotekniikan, suojattujen viestintäyhteyksien ja räjähdysaseiden hävittämisen alaa koskevin toimenpitein 3 artiklan 6 kohdan mukaisesti. 4. Säännöllisin väliajoin toteutetaan riippumattomia tarkastuksia yhteisesti sovituissa vaiheissa ohjelman etenemisestä riippuen. 5. Ohjelma keskeytetään, jos palestiinalaishallinto ei: - toimi täydellisessä yhteistyössä ohjelman panemisessa täytäntöön, - toteuta asianmukaisia toimenpiteitä ihmisoikeuksien kunnioittamisen varmistamiseksi ohjelman täytäntöönpanossa, - salli Euroopan unionin valvontaa ja/tai tätä varten säännöllisin väliajoin toteutettavia ulkopuolisia arviointeja. 6. Ohjelman toimintaa, hallintoa ja rahoitusta koskevia näkökohtia tarkastellaan uudelleen vuosittain. 2 artikla 1. Nimitetään Euroopan unionin neuvonantaja, jäljempänä `EU:n neuvonantaja`, valvomaan ohjelman täytäntöönpanoa ja valvomaan Euroopan unionin 1 artiklan 3 kohdan täytäntöön panemiseksi käyttöön asettamien voimavarojen asianmukaista käyttöä. EU:n neuvonantaja ja komissio varmistavat kumpikin toimivaltansa puitteissa ohjelman, yhteisön avun ja jäsenvaltioiden toimittaman kahdenvälisen avun asianmukaisen yhteensovittamisen ja toimivat tätä varten yhteistyössä. 2. EU:n neuvonantaja nimitetään ohjelman keston ajaksi, jollei 1 artiklan 6 kohdassa mainitusta uudelleentarkastelusta muuta johdu. 3. EU:n neuvonantaja saa ohjeensa puheenjohtajavaltiolta ja raportoi tämän valtuuttamana neuvostolle tai sen määräämille tahoille säännöllisin väliajoin ja tarvittaessa. 3 artikla 1. Ohjelmaan liittyviä kustannuksia varten Euroopan yhteisöjen talousarvioon varataan 3,6 miljoonan ecun määräraha seuraavasti: vuoden 1997 talousarvioon 1,2 miljoonaa ecua, vuoden 1998 talousarvioon 1,8 miljoonaa ecua ja vuoden 1999 talousarvioon 0,6 miljoonaa ecua. Vuoden 1997 talousarvioon varattu summa on käytettävissä ohjelmasta johtuvien kustannusten rahoittamiseen tämän yhteisen toiminnan hyväksymispäivästä alkaen. 2. Edellä 1 kohdassa mainitulla määrällä rahoitettavia menoja hallinnoidaan talousarvioon sovellettavien Euroopan yhteisön menettelyjen ja sääntöjen mukaisesti. 3. Euroopan unioni rahoittaa EU:n neuvonantajan toiminnan edellyttämät infrastruktuurit ja juoksevat menot mukaan lukien hänen palkkansa ja hänen henkilökunnastaan aiheutuvat kustannukset. 4. Osapuolet määrittelevät ohjelman sekä EU:n neuvonantajan ja hänen kansainvälisen henkilökuntansa tehtävän toteuttamista ja toiminnan joustavaa sujumista varten tarvittavat erioikeudet, vapaudet ja muut tarvittavat takeet. Jäsenvaltioiden ja komission on annettava toiminnalle kaikki tarvittava tuki. 5. Neuvosto toteaa, että puheenjohtajavaltio, komissio ja jäsenvaltiot toimittavat alueelle apua tarpeen mukaan. 6. Neuvosto panee merkille komission aikomat ehdotukset yhteisön toimiksi tämän yhteisen toiminnan tukemiseksi erityisesti ihmisoikeuskoulutuksen, laitteistojen ja palvelujen toimittamisen, tietotekniikan, suojattujen viestintäyhteyksien ja räjähdysaseiden hävittämisen alalla. 4 artikla Tämä yhteinen toiminta tulee voimaan päivänä, jona se hyväksytään. Sitä sovelletaan 29 päivänä huhtikuuta 2000. 5 artikla Tämä yhteinen toiminta julkaistaan virallisessa lehdessä. Tehty Luxemburgissa 29 päivänä huhtikuuta 1997. Neuvoston puolesta H. VAN MIERLO Puheenjohtaja